KOMISSION PÄÄTÖS,

tehty 25 päivänä heinäkuuta 1995,

eläinten terveyttä koskevien edellytysten ja varmentamista koskevien vaatimusten vahvistamisesta Crassostrea gigas -lajin kolmansista maista tapahtuvan tuonnin osalta yhteisön vesistöihin siirtämistä varten (ETA:n kannalta merkityksellinen teksti) (95/352/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinten terveyttä koskevista edellytyksistä saatettaessa vesiviljeltyjä eläimiä ja tuotteita markkinoille 28 päivänä tammikuuta 1991 annetun neuvoston direktiivin 91/67/ETY (1), sellaisena kuin se on viimeksi muutettuna Itävallan, Suomen ja Ruotsin liittymissopimuksella, ja erityisesti sen 19 artiklan 4 kohdan ja sen 20 ja 21 artiklan,

sekä katsoo, että

Crassostrea gigas -laji on yhteisössä viljeltävien ostereiden päälaji, joten se on tärkeä taloudellinen tekijä ja merkittävä tulonlähde vesiviljelyalalla työskenteleville ihmisille,

kolmansissa maissa ovat yleistyneet tietyt yhteisölle eksoottiset taudit, joilla yhteisöön kulkeutuessaan on tuhoisia vaikutuksia osterinkasvatusalalla,

tällaisten tautien kulkeutuminen on estettävä,

vaara tautien kulkeutumisesta on suurin, kun ostereita tuodaan siirrettäväksi yhteisön vesistöihin; asianmukaisten osterien säilytys- ja puhdistusastioihin jääneen veden desinfiointimenetelmien puuttuessa on olemassa sama vaara, kun tuodaan ostereita, joita on väliaikaisesti pidetty sellaisissa astioissa, ennen kuin ne käytetään yhteisön alueella,

siitä syystä eläinten terveyttä koskevien edellytysten, eläinlääkärintodistuksien ja niiden kolmansien maiden, joista C. gigas -lajia voidaan tuoda siirtoa varten, on oltava väliaikaisia siihen asti, kunnes saadaan tietoa eläinten terveydellisestä tilanteesta ja vielä luetteloimattomien kolmansien maiden tarkastuslaitosten järjestämisestä,

muiden nilviäislajien tahaton tuonti C. gigas -erissä aiheuttaa huomattavan sairauden vaaran; tämän välttämiseksi erät on tarkastettava ennen lähettämistä,

tätä päätöstä sovelletaan sanotun kuitenkaan rajoittamatta terveyttä koskevista vaatimuksista elävien kaksikuoristen simpukoiden tuotannossa ja saattamisessa markkinoille 15 päivänä kesäkuuta 1991 annetussa neuvoston direktiivissä 91/492/ETY (2) säädettyjä yleisiä terveysedellytyksiä, ja

tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Jäsenvaltioiden on sallittava Crassostrea gigas -lajiin kuuluvien nilviäisten tuonti liitteessä I luetelluista maista niiden siirtämiseksi yhteisön vesistöihin tai upotettaviksi uudelleen veteen puhdistamoissa, jotka ovat yhteydessä yhteisön vesistöihin, edellyttäen, että:

1. Seuraavat tuontia koskevat edellytykset täyttyvät:

a) niille on lastauspäivänä tehty tarkastus sen varmistamiseksi, että ne täyttävät vaatimukset, jotka niille on säädetty direktiivin 91/67/ETY 3 artiklan 1 kohdassa,

b) niitä on kaikkien kasvunsa vaiheiden aikana viljelty alkuperämaan kansallisissa vesissä ja ne on pyydetty sieltä,

c) ne ovat peräisin alueelta, jonka toimivaltainen viranomainen on julistanut vapaaksi Microcytos mackini -taudista ja osterien kitapurjetaudista liitteessä II määrättyjen näytteenottomenettelyjen ja taudinmääritysmenetelmien mukaisesti, ja niissä ei ole muita merkittäviä kaksikuoristen simpukoiden tauteja, lukuun ottamatta marteilioosia (Marteilia refringens) ja bonamioosia (Bonamia ostreae),

d) ne on ennen lastausta tarkastettu sen varmistamiseksi, ettei niiden joukossa ole muunlajisia kaksikuorisia simpukoita liitteessä III määrättyjen menettelyjen mukaisesti,

2. Niiden mukana on terveystodistus, jonka malli on esitetty liitteessä IV.

2 artikla

Tätä päätöstä sovelletaan 1 päivästä lokakuuta 1995.

3 artikla

Tämä päätös on osoitettu kaikille jäsenvaltioille.

Tehty Brysselissä 25 päivänä heinäkuuta 1995.

Komission puolesta

Franz FISCHLER

Komission jäsen

(1) EYVL N:o L 46, 19.2.1991, s. 1

(2) EYVL N:o L 268, 24.9.1991, s. 1

LIITE I

Väliaikainen luettelo kolmansista maista, joista yhteisöön siirrettäviksi tarkoitettujen Crassostrea gigas -lajin osterien tuonti on sallittu

(AU) Australia

(CA) Kanada

(NZ) Uusi-Seelanti

(US) Amerikan yhdysvallat

LIITE II

Näytteenottomenettelyt ja taudinmääritysmenetelmät alueen tunnustamiseksi vapaaksi Microcytos mackini-taudista ja osterien kitapurjetaudista (iridovirustaudit)

A NÄYTTEENOTTOMENETELMÄT

1. NÄYTTEENOTTO

1.1 Näytteenottopaikat

Kultakin tarkoitetulta vyöhykkeeltä olisi valittava joitakin näytteenottopaikkoja siten, että taudinaiheuttajien havaitsemisen mahdollisuudet ovat mahdollisimman suuret. Tätä varten on otettava huomioon taudinaiheuttajien kehitykseen vaikuttavat tekijät, kuten kannan tiheys, virtaukset ja nilviäisten elinkaari.

Kultakin vyöhykkeeltä on valittava vähintään kolme näytteenottopaikkaa. Paikkojen määrää on lisättävä sellaisten suurten vyöhykkeiden osalta, joihin kuuluu useita erillisiä kyseisten lajien viljelyalueita.

Aina kun on mahdollista, on syytä ottaa vähintään yksi näyte luonnonvaraisista kannoista. Tähän tarkoitukseen on valittava nilviäisiä, joissa esiintyy poikkeavuuksia (poikkeava kasvu, auennut kuori).

1.2 Näytteenottoaika ja -tiheys

Tarkastustiheys perustuu tartunta-aikaan; tarkastuskäynnit on tehtävä tämän ajan jälkeen. Tarkastusten ajankohtia määritettäessä on otettava huomioon myös nilviäisten siirrot, jotka yleensä tapahtuvat keväällä ja syksyllä. Näytteet on siten otettava Microcytos-loisen ja iridoviruksen osalta kaksi kertaa vuodessa (keväällä ja syksyllä).

1.3 Näytteiden koko

Hyväksynnän myöntämistä edeltävän kahden vuoden ajanjakson kuluessa kultakin paikalta otettava näyte on 150 yksilön suuruinen tai riittävän suuri, jolloin havaitsemisen luotettavuustaso on 95 prosenttia taudinkantajien esiintyvyyden ollessa 2 prosenttia.

2. NÄYTTEIDEN KULJETUS

Kaikkien nilviäisnäytteiden on saavuttava hyväksyttyyn laboratorioon vuorokauden kuluessa niiden keräämisestä. Ne on pakattava voimassaolevien standardien mukaisesti, jotta ne pysyvät hyvässä kunnossa. Näytteeseen on kiinnitettävä nimilappu, josta ilmenee selvästi näytteenottopaikka ja (mahdollisesti) tiedot aikaisemmista kokeista.

3. SILMÄMÄÄRÄINEN TUTKIMUS

Nilviäiset on avattava varovasti välttäen kudosten, erityisesti vaipan, kidusten, sydämen ja ruuansulatusrauhasen vahingoittamista. Poikkeavuudet ja kudosten vauriot sekä kaikki kuoren epämuodostumat, kuoreen tunkeutuneet ja vaipan helposti havaittavat eliöt merkitään muistiin.

4. NIIDEN ERIEN TUTKIMINEN, JOISSA ESIINTYY EPÄNORMAALIA KUOLLEISUUTTA

Aina, kun kaksikuorisia simpukoita sisältävässä erässä esiintyy epänormaalia kuolleisuutta, on tehtävä kiireellinen tutkimus tautien syystä. Kentällä epänormaali kuolleisuus on äkillistä merkittävää kuolleisuutta, joka tapahtuu lyhyessä ajassa kahden tarkastuksen välillä laskuveden aikana. Hautomossa kuolleisuutta pidetään epänormaalina, kun viljelijä ei saa toukkia kautena, johon kuului kutua peräkkäin eri haudontaeristä. Poikasten kasvatusaltaissa kuolleisuutta pidetään epänormaalina, kun äkillistä merkittävää kuolleisuutta tapahtuu lyhyessä ajassa useissa viljelyastioissa.

Otetun näytteen on koostuttava 150 yksittäisestä osterista ja sitä on käsiteltävä histologiselle tutkimukselle määrätyn menettelyn mukaisesti. Tätä tekniikkaa on käytettävä ensin, ennen mitään toista tutkimustyyppiä. Näytteet kiinnitetään mieluiten Carsonin kiinnitysnesteessä, mikä mahdollistaa näytteen uudelleenkäytön elektronimikroskopioinnissa.

B TAUDINMÄÄRITYSMENETELMÄT

a) Mikrocytos mackini

1. NÄYTTEIDEN ESIKÄSITTELY JA TUTKIMINEN MICROCYTOS-LOISEN HAVAITSEMISEKSI

1.1 Sytologinen tutkimus

Osteri leikataan paiseiden tai haavaumien poikki, poistetaan ylimääräinen vesi asettamalla näyte imupaperille, sen jälkeen kuivataan objektilasilla näyte, joka on otettu infektoituneen kudoksen läpi menevältä alueelta. Objektilasit kuivataan ilmassa ja kiinnitetään metanolissa (2-3 min).

Objektilasit värjätään käyttämällä mitä tahansa vastaavaa Wright-Giemsa -värjäysainetta (esim. Merckin Hemacolor Kitiä tai Baxterin Diff-Quickiä) valmistajan ohjeiden mukaisesti. Objektilasit upotetaan ensimmäiseen huuhteluliuokseen 4-5 sekunniksi, sen jälkeen välittömästi toiseen huuhteluliuokseen (3 sekuntia). Tämän jälkeen ne huuhdotaan vesijohtovedellä ja annetaan täysin kuivua kylmässä tai lämpimässä ilmassa ennen niiden kiinnittämistä paikoilleen synteettisen hartsin (Eukitt) avulla.

Loinen, halkaisijaltaan 1-3 ìm, esiintyy verisolujen sisäpuolella tai isäntäsolujen ulkopuolella, ja sillä on sininen solulima ja pieni punainen tuma. Kunkin objektilasin tarkasteluun riittää 5 minuuttia.

1.2 Histologinen tutkimus

Histologisen leikkeen tekemiseksi osteri leikataan sen elimistön ja mahdollisten märkärakkuloiden, paiseiden ja haavaumien poikki. Näyte asetetaan kiinnitysnesteeseen, esimerkiksi Davidsonin, Bouinin tai Carsonin nesteeseen. Viimeksi mainitun avulla on mahdollista tarvittaessa tutkia näytteitä elektronimikroskoopilla. Näytteen koon ja kiinnitysnesteen määrän suhde ei saa olla suurempi kuin 1:10.

Näytteet käsitellään myöhemmin tavanomaisten histologisten menetelmien mukaisesti. Microcytos saadaan näkyviin useiden epäspesifisten väriaineiden avulla: hemalum-eosiini, Massonin kolmivärimenetelmä. Esimerkkejä on enemmänkin. Kustakin osterista on suotavaa tutkia kaksi koepalaa.

Microcytos-loisen vaiheet, solunsisäinen loinen, jonka halkaisija on 2/3 ìm, voidaan havaita solujen sisällä rakkulamaisissa sidekudossoluissa vammojen reunoilla, lihassoluissa ja vammoissa olevissa verisoluissa.

b) Osterien kitapurjetauti

1. NÄYTTEIDEN ESIKÄSITTELY JA TUTKIMINEN IRIDOVIRUKSEN HAVAITSEMISEKSI

1.1 Sytologinen tutkimus

Osteri leikataan ruuansulatusrauhasen ja kidusten poikki sagittaalitasoa pitkin, poistetaan ylimääräinen vesi imupaperilla, sen jälkeen painetaan objektilasille se osa leikatusta näytteestä, joka kulkee sairaiden elinten läpi. Objektilasit kuivataan ilmassa ja kiinnitetään metanolissa (2-3 min).

Objektilasit värjätään Merck Hemacolor Kitiä käyttämällä (punainen värjäys reagenssiliuoksella 2 (koodinumero 11 956) ja sininen värjäys reagenssiliuoksella 3 (koodinumero 11 957). Objektilasit upotetaan ensimmäiseen huuhteluliuokseen 4-5 sekunniksi, sen jälkeen välittömästi toiseen huuhteluliuokseen (3 sekuntia). Tämän jälkeen ne huuhdotaan vesijohtovedellä ja annetaan täysin kuivua kylmässä tai kuumassa ilmassa ennen niiden kiinnittämistä paikoilleen synteettisen hartsin (Eukitt) avulla.

Kunkin objektilasin tarkasteluun riittää 5 minuuttia.

Infektoituneiden solujen solulima värjäytyy siniseksi, ja siinä on heikosti värjäytynyt punainen tuma ja solunsisäinen kappale, jonka koko vaihtelee ja joka värjäytyy kirkkaanpunaiseksi.

1.2 Histologinen tutkimus

Osterien sisäelimet ja kidukset leikataan pienillä saksilla sagittaalitasoa pitkin ja näyte asetetaan kiinnitysnesteeseen (Davidsonin, Bouinin tai Carsonin nesteeseen); viimeksi mainittu soveltuu näytteille, joita saatetaan myöhemmin tarvittaessa tutkia elektronimikroskoopilla. Nestettä olisi oltava ainakin kymmenen osaa jokaista näytteen osaa kohden tilavuutena laskettuna.

Tämän jälkeen näytteet käsitellään tavanomaisten histologisten menetelmien mukaisesti.

Monet epäspesifiset värjäysaineet näyttävät iridovirusten aiheuttamia solunsisäisiä kappaleita: hemalum-eosiini, Massonin kolmivärimenetelmä ja muut. Kustakin osterista on suotavaa tutkia kaksi koepalaa.

Värekarvallinen kitapurje-epiteeli, jossa on solulimansisäisiä kappaleita (halkaisijaltaan 1,2-2,4 ìm), jotka ovat pallomaisia, tiiviitä ja basofiilisiä varhaisessa vaiheessa olevissa tulehduksissa, mutta jotka tulevat epäsäännöllisiksi ja vähemmän pallomaisiksi virionimuodossa. Solunsisäiset kappaleet esiintyvät toisinaan ruokatorven ja suun tukiepiteelissä, mutta harvoin vaipan epiteelissä.

1.3 Tutkiminen elektronimikroskoopilla

Kitapurjeen epiteelisolut, joissa on viroplasma (jotka havaitaan solunsisäisinä kappaleina histologisessa tutkimuksessa) ja jossa viruksen osaset muodostuvat. Viruksen osaset, joilla on ikosahedraalinen symmetrisyys (halkaisijaltaan 228 ± 7 nm) ja joilla on kahdesta kaksikerroksisesta kalvosta muodostuva kapsidi. Täydellisillä viruksen osasilla on tiivis ydin, jonka erottaa kuoriosasta suhteellisen tiivis alue.

LIITE III

1. Toimivaltaisen viranomaisen on tehtävä silmämääräinen tarkastus vähintään tuhannen kustakin alkuperäispaikasta sattumanvaraisesti valitun osterin osalta.

2. Erä läpäisee testin, jos 1 kohdassa tarkoitettu tarkastus ei paljasta muiden nilviäisten kuin Crassostrea gigas -lajin läsnäoloa.

LIITE IV

>KAAVION ALKU>

MALLI

ELÄINLÄÄKÄRINTODISTUS

Crassostrea gigas -lajin tuomiseksi Euroopan yhteisöön

Huomautus maahantuojalle: tämä todistus on tarkoitettu ainoastaan eläinlääkintätarkoituksiin ja alkuperäisen on seurattava erää sille rajatarkastusasemalle, jonka kautta se saapuu yhteisöön.

Viite N:o

Viejämaa: Viranomaiset (ministeriö, osasto): I. Osterien alkuperä

Alkuperämaan osa: Alkuperäviljelylaitos:

Nimi: Osoite: Lähettäjä: II. Erän kuvaus

Nettopaino: Yksikköjen lukumäärä: Osterien keskimääräinen koko: III. Erän määräpaikka:

Määrämaana oleva jäsenvaltio: Määräpaikka: Vastaanottaja:

Nimi: Osoite: IV. Kuljetustapa (kuvaus ja tunnistaminen):

V. Vakuutus terveydestä.

Allekirjoittanut viranomaisen edustaja todistaa, että tähän erään kuuluvat osterit:

1. - on tutkittu tänään ja niissä ei ole kliinisiä taudin oireita,

- eivät ole tarkoitetut tuhottaviksi sairauden hävittämiseksi tarkoitetun suunnitelman mukaisesti,

- eivät ole peräisin viljelylaitokselta, johon sovelletaan eläinten terveyteen liittyvin perustein kieltomääräyksiä, eivätkä ole saaneet olla kosketuksissa tällaiselta viljelylaitokselta peräisin olevien eläinten kanssa;

2. on kasvatettu ja pyydetty alkuperämaan kansallisissa vesistöissä;

3. ovat peräisin alueelta, joka on tunnustettu vapaaksi Microcytos mackini -taudista ja osterien kitapurjetaudista komission päätöksen 95/352/EY liitteessä II määrättyjen taudinmääritysmenetelmien mukaisesti, ja niissä ei ole muita merkittäviä kaksikuoristen simpukoiden tauteja, lukuun ottamatta marteilioosia (Marteilia refringens) ja bonamioosia (Bonamia ostreae) ;

4. kuuluvat ainoastaan Crassostrea gigas -lajiin. Erälle on tehty komission päätöksen 95/352/EY liitteessä III määrätty tutkimus.

Tehty :ssa/ssä Päivämäärä (lastaamispäivä)

Allekirjoitus Nimi isoilla kirjaimilla, pätevyys ja virallinen nimike: Sinetti

>KAAVION LOOPU>